《题潘叔玠家达观亭》
宋代·韩元吉

车尘蔽重城，俯首但闤阓。
谁知达观亭，自与空阔对。
青山接檐楹，白塔见云外。
迢遥眼界净，妙处心境会。
平生九垓期，洗耳听天籁。
一为簿领缚，局促无可奈。
每凭君家栏，旷若解铃釱。
跻攀得遐瞩，顿觉天宇大。
颇惭北山移，欲赋楚台快。
泰然发天光，閒目了无碍。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。